Document ID: 32009R0472

NEUVOSTON ASETUS (EY) N:o 472/2009,
annettu 25 päivänä toukokuuta 2009,
asetuksen (EY) N:o 637/2008 muuttamisesta puuvilla-alan kansallisten rakenneuudistusohjelmien osalta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen, ja erityisesti sen 37 artiklan 2 kohdan kolmannen alakohdan,
ottaa huomioon vuoden 1979 liittymisasiakirjan ja erityisesti sen puuvillaa koskevan pöytäkirjan N:o 4 (1) 6 kohdan,
ottaa huomioon komission ehdotuksen,
ottaa huomioon Euroopan parlamentin lausunnon,
sekä katsoo seuraavaa:
(1)
Asetuksen (EY) N:o 1782/2003 muuttamisesta sekä puuvilla-alan kansallisten rakenneuudistusohjelmien käyttöönotosta 23 päivänä kesäkuuta 2008 annetun neuvoston asetuksen (EY) N:o 637/2008 (2) 2 luvussa säädetään nelivuotisista rakenneuudistusohjelmista, joista päätetään jäsenvaltion tasolla, muun muassa siementenpoistoteollisuuden erityistoimenpiteiden rahoittamiseksi.
(2)
Yhteisössä vallitsevan puuvilla-alan taloudellisen tilanteen viimeaikaisen kehityksen seurauksena ja siitä johtuvan välittömän merkittävien uudistustoimien tarpeen vuoksi on perusteltua ottaa käyttöön kahdeksanvuotinen ohjelmakausi kaikkien siementenpoistoyritysten sisällyttämiseksi ohjelmiin. Jos jäsenvaltio ottaa käyttöön tällaisen kahdeksanvuotisen rakenneuudistusohjelman, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 19 päivänä tammikuuta 2009 annetun neuvoston asetuksen (EY) N:o 73/2009 (3) liitteessä VIII määritetty kansallinen enimmäismäärä olisi siirrettävä viipymättä.
(3)
Asetuksen (EY) N:o 637/2008 7 artiklan 2 kohdan a alakohdassa säädetään, että asetuksen (EY) N:o 637/2008 7 artiklan 1 kohdan a, b ja d alakohdassa tarkoitettujen toimenpiteiden mukaisen tuen osalta tuensaajia ovat ne, joille maksetaan tukea puuvillan tuotantotuesta 22 päivänä toukokuuta 2001 annetun neuvoston asetuksen (EY) N:o 1051/2001 (4) IV luvun mukaisesti markkinointivuonna 2005/2006. Koska eräitä siementenpoistolaitoksia eivät viitemarkkinointivuonna kuitenkaan käyttäneet niiden omistajat, eivätkä kyseiset omistajat olleet asetuksen (EY) N:o 1051/2001 IV luvun mukaisen tuen saajia, nämä siementenpoistolaitokset eivät voi osallistua rakenneuudistusprosessiin. Jotta rakenneuudistusohjelmat olisivat tehokkaita, kaikkiin viitemarkkinointivuonna 2005/2006 toimineisiin siementenpoistolaitoksiin, jotka olivat tukikelpoisia asetuksen (EY) N:o 1051/2001 IV luvun mukaisesti, olisi sovellettava asetuksen (EY) N:o 637/2008 7 artiklan 1 kohdan a, b ja d alakohdan mukaisia toimenpiteitä. Sen vuoksi on tarkoituksenmukaista, että laitoksen omistajan olisi mainitun viitemarkkinointivuoden osalta oltava tukikelpoinen kyseessä olevan rakenneuudistusohjelman mukaisesti.
(4)
Asetusta (EY) N:o 637/2008 olisi sen vuoksi muutettava,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 637/2008 seuraavasti:
1)
Lisätään 4 artiklan 1 kohtaan ensimmäisen alakohdan jälkeen alakohta seuraavasti:
”Poiketen siitä, mitä ensimmäisessä alakohdassa säädetään, jäsenvaltiot voivat jättää komissiolle viimeistään 31 päivänä joulukuuta 2009 yhden muutetun rakenneuudistusohjelmaehdotuksen, jonka kesto on kahdeksan vuotta.”
2)
Lisätään 5 artiklan 2 kohtaan alakohta seuraavasti:
”Jos jäsenvaltio kuitenkin päättää jättää muutetun kahdeksanvuotisen rakenneuudistusohjelmaluonnoksen 4 artiklan 1 kohdan toisen alakohdan mukaisesti, tämän artiklan 1 kohdassa tarkoitettu ohjelman vuosittainen talousarvio on siirrettävä sen asetuksen (EY) N:o 1782/2003 liitteessä VIII määritettyyn kansalliseen enimmäismäärään vuonna 2018, ja sitä on sovellettava kyseisenä vuonna maksettaviin suoriin tukiin. Kyseisen jäsenvaltion on annettava tiedot rakenneuudistusohjelman täytäntöönpanosta ja sen tavoitteiden saavuttamisesta ennen 1 päivää tammikuuta 2018.”
3)
Korvataan 7 artiklan 2 kohdan a alakohta seuraavasti:
”a)
tämän artiklan 1 kohdan a, b ja d alakohdassa tarkoitettujen toimenpiteiden mukaisen tuen osalta niiden siementenpoistolaitosten omistajat, joille myönnettiin tukea neuvoston asetuksen (EY) N:o 1051/2001 (5) IV luvun mukaisesti markkinointivuonna 2005/2006;
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä toukokuuta 2009.

Labels: 17
19
5
6